1995R0671 — ET — 28.06.1995 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

KOMISJONI MÄÄRUS (EÜ) nr 671/95,

29. märts 1995,

teatavatele piima ja piimatoodete tootjatele erikvoodi andmise kohta Austrias ja Soomes







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. detsembri 1992. aasta määrust (EMÜ) nr 3950/92, mis kehtestab piima ja piimatoodete sektoris lisamaksu ( 1 ) (viimati muudetud Austria, Soome ja Rootsi ühinemisaktiga), eriti selle artikli 3 lõike 2 seitsmendat lõiku, ning arvestades, et: ning arvestades, et: määruse (EMÜ) nr 3950/92 artikli 3 lõige 2 täpsustab, et Austria ja Soome üldkoguseid võib suurendada kõige rohkem vastavalt 180 000 ja 200 000 tonni võrra, mida tuleb kasutada piimakvootide jaotamiseks tootjatele, kelle õigust tootmist taasalustada ühinemine on mõjutanud; mõlemas uues liikmesriigis võtsid teatavad põllumajandustootjad kindlaksmääratud ajavahemikul osa üleminekukavast või loobusid piima või piimatoodete turustamisest või said oma majandi geograafilise asukoha tõttu loa toota piima ilma kvoodita; neil põllumajandustootjatel tuleks vastavalt ühenduse eeskirjadele lubada taasalustada või jätkata piimatootmist; sellises olukorras määrati teatavatele ühenduse tootjatele kindlate tingimuste täitmisest sõltuvad piimakvoodid; samasugust täitmist tuleks nõuda ka asjaomastelt põllumajandustootjatelt uutes liikmesriikides; piima- ja piimatooteturu korralduskomitee pole esimehe määratud tähtaja jooksul oma arvamust esitanud, ON VASTU VÕTNUD KÄESOLEVA MÄÄRUSE:







Artikkel 1

1. Tootja, kelle majand asub Austria või Soome geograafilisel territooriumil ja kes:

a) kas on osalenud 31. detsembril 1994 või hiljem lõppenud kavas, mis puudutas piima ja piimatoodete turustamisest loobumist kindlaksmääratud ajavahemikus;

b) või on täielikult või osaliselt lõpetanud tarned või otsemüügi, aga säilitanud enne 1. jaanuari 1995 väljaantud siseriiklike õigusaktide kohaselt õiguse taasalustada neid kindlaksmääratud tähtaja jooksul ja tegutseda varem tema kasutada olnud mahus;

c) või oli oma tootmispaiga geograafilise iseloomu tõttu hõlmatud siseriiklike eeskirjadega, kellel aga ei ole enne 1. jaanuari 1995 kehtinud siseriiklike õigusaktide kohaselt täielikku piimakvooti ja kes on tootja määruse (EMÜ) nr 3950/92 artikli 9 punkti c tähenduses;

saab taotluse põhjal ajutiseks kas enne tootmise täielikku või osalist katkestamist talle kuulunud piimakvoodi piires või tema taotlusele eelnenud 12 kuu jooksul turustatud koguste või kolme viimase 12kuulise ajavahemiku jooksul turustatud keskmiste koguste alusel piima erikvoodi tarneteks ja/või otsemüügiks juhul, kui:

— ta näitab, et on täitnud kas turustamisest loobumise või üleminekukohustust või tema suhtes siseriiklike seaduste alusel kohaldatavaid konkreetseid tootmiseeskirju,

— ta pole taotlemise kuupäevaks üle andnud kogu oma majandit ja

— ta näitab oma taotluse toetuseks vastavalt edaspidi siseriiklike õigusaktidega seatavatele kriteeriumidele, et ta on suuteline oma majandis tootma vastavalt taotletavale piima erikvoodile.

2. Kui osa majandist on enne taotlemise kuupäeva müüdud või rendile antud, vähendatakse määratud kvoote proportsionaalselt müüdud või renditud pindalaga.

3. Lõike 1 punktides a ja b sätestatud tingimustele vastavatele tootjatele määratud koguseid vähendatakse selle protsendimäära võrra, mis vastab sel alal tegutsevate tootjate suhtes kohaldatavale protsendimäärale, piiramata seejuures määruse (EMÜ) nr 3950/92 artikli 3 lõike 2 viiendas ja kuuendas lõigus kehtestatud üldist kogust.

4. Lõike 1 punktis c sätestatud tingimustele vastavatele tootjatele määratud kogused kokku ei tohi ületada 60 000 tonni.

Artikkel 2

Artikli 1 lõikes 1 nimetatud taotluse esitab tootja liikmesriigi määratud pädevale asutusele liikmesriigi poolt kehtestatud korras:

▼M1

— enne 1. maid, mis eelneb tootmise täieliku või osalise katkestamise ajavahemiku lõpule, või enne 30. juunit 1995, kui see ajavahemik lõpeb 1995. aastal,

— enne 30. juunit 1995 artikli 1 lõike 1 punktis c osutatud tingimustele vastavate tootjate esitatud taotluste korral.

▼B

Artikkel 3

1. Pädev asutus teatab taotluse saamisest ja kontrollib, kas artikli 1 lõikes 1 sätestatud tingimused on täidetud.

2. Kriteeriumid, mida kasutatakse, et teha kindlaks, kas taotleja suudab oma majandis toota taotletava erikvoodi kohaselt:

— majandis olevate vähemalt kuus kuud vanade ja turustatava piima tootmiseks sobivate lehmade arv ja tõug,

— kasutatav põllumajanduslik kõlvik,

— majandis piimatootmise suurendamiseks tehtud investeering,

— võimalus sööta karja osa aasta jooksul väljaspool majandit karjamaal.

3. Pädev asutus teatab taotlejale enne 1. augustit talle ajutiselt määratud piima erikvoodi.

4. Kui tootja suudab kahe aasta jooksul piima erikvoodi ajutisest määramisest pädevat asutust rahuldavalt näidata, et ta on vähemalt 12 kuud tegelnud otsemüügi ja/või tarnetega ning see otsemüük ja/või tarned on viimase 12 kuu jooksul jõudnud vähemalt 80 %ni ajutisest piima erikvoodist, määratakse see kvoot talle lõplikult. Muul juhul määratakse lõplikuks piimakvoodiks tegelikult tarnitud või otse müüdud kogus.

Artikkel 4

1. Kui osa või kogu majand müüakse või antakse rendile või kui piimakvoot antakse enne selle lõplikku määramist ajutiselt üle, vähendatakse piimakvooti võrdeliselt müüdud või rendile antud pindala või ajutiselt üleantud kogusega.

2. Vastavalt käesolevale määrusele ajutiselt määratud piima erikvootide suhtes ei tohi rakendada ühtki piimatoodangu katkestamiskava kolme aasta jooksul pärast selle ajutise kvoodi määramist.

Artikkel 5

Käesoleva määruse sätteid kohaldatakse samuti majandite või majandiosade suhtes, mis on pärandina või muul samataolisel viisil saadud artikli 1 lõikes 1 nimetatud põllumajandustootjalt.

Artikkel 6

Liikmesriigid teatavad komisjonile:

— enne 1995. aasta 1. aprilli pädeva asutuse nime ja artikli 1 täitmiseks kehtestatud korra ning artikli 3 lõikes 2 täpsustatud kriteeriumidele lisaks vastuvõetud kriteeriumid,

— enne iga aasta 1. oktoobrit taotluste arvu ja neis käsitletavad kogused.

Artikkel 7

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.